b'\n_START_ARTICLE_\nBOPE PMERJ\n_START_SECTION_\nTropa de Elite\n_START_PARAGRAPH_\nLeta 2006 je iz\xc5\xa1la knjiga z naslovom Elite da Tropa. Napisal jo je sociolog Luiz Eduardo Soares in \xc5\xa1e dva pripadnika BOPE, major Andr\xc3\xa9 Batista in stotnik Rodrigo Pimentel. Gre za delno izmi\xc5\xa1ljen zapis njihove vsakodnevne rutine in nekaj zgodovinskih dogodkov; vse skupaj pa temelji na osebnih izku\xc5\xa1njah obeh pripadnikov, ki sta pomagala pri njenem nastanku. Knjiga opisuje enoto BOPE kot "stroj za ubijanje", opisuje pa tudi domnevno prekinjen poskus atentata nekaterih policistov na takratnega \xc5\xbeupana Leonela Brizolo. Zaradi sporne vsebine je bila knjiga ob izidu cenzurirana, major Andr\xc3\xa9 Batista pa je dobil ukor s strani voja\xc5\xa1ke policije. Kmalu po izidu so po knjigi posneli tudi film z naslovom Tropa de Elite (Elite Squad). Re\xc5\xbeiral ga je Jos\xc3\xa9 Padilha (poznan po filmu Bus 174), scenarij pa je delo Br\xc3\xa1ulioa Mantovanija. Leta 2010 je film dobil nadaljevanje z naslovom Elite Squad: The Enemy Within.\n_START_SECTION_\nPolemika\n_START_PARAGRAPH_\nZaradi odlo\xc4\x8dnega, predvsem pa nasilnega in brezkompromisnega boja v mamilarski vojni po favelah, se je s strani \xc5\xa1tevilnih \xc4\x8dasopisov BOPE prijel naziv "Morilski odred". Posebej so izpostavili njihov prepoznavni znak - lobanjo \xc4\x8dez katero je zapi\xc4\x8den no\xc5\xbe, kri\xc5\xbeata pa jo dve pi\xc5\xa1toli. Po opisu na njihovi uradni spletni strani, no\xc5\xbe zapi\xc4\x8den v lobanjo predstavlja zmago nad smrtjo, prekri\xc5\xbeani pi\xc5\xa1toli pa sta simbol voja\xc5\xa1ke policije._NEWLINE_Poro\xc4\x8dilo pravne fakultete iz New Yorka (New York University of Law, leta 2005) o posebnih sodnih izvr\xc5\xa1bah, je pokazalo, da je bila BOPE vpletena v smrt \xc5\xa1tirih najstnikov, pod pretvezo, da so bili preprodajalci droge, ki so se upirali aretaciji. Pripadniki BOPE so posku\xc5\xa1ali la\xc5\xbeno prirediti mesto zlo\xc4\x8dina z namenom, da bi najstniki izpadli kot resni\xc4\x8dni pripadniki mamilarske tolpe. Preiskava je pokazala, da nih\xc4\x8de izmed mrtvih najstnikov ni imel kriminalne preteklosti, prav tako na kraju niso na\xc5\xa1li nobenega oro\xc5\xbeja._NEWLINE_Tudi Amnesty International je opozoril, da se policijske sile v Braziliji poslu\xc5\xbeujejo nasilnih represivnih metod. S tem kr\xc5\xa1ijo temeljne \xc4\x8dlovekove pravice velikega \xc5\xa1tevila tamkaj\xc5\xa1njega prebivalstva ter povzro\xc4\x8dajo veliko \xc5\xa1tevilo civilnih \xc5\xbertev med operacijami. Leta 2006 so \xc5\xa1e posebej obsodili uporabo oklepnih vozil imenovanih Caveirao. Vozilo je po njihovem mnenju narejeno z namenom izvajanja agresije in omogo\xc4\x8da uporabo prekomerne sile v celotni skupnosti.'